### NN 6/2025 (15.1.2025.), Odluka Ustavnog suda Republike Hrvatske broj: U-IIIA-5840/2022 od 30. listopada 2024.

Ustavni sud Republike Hrvatske

48

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Josip Leko, zamjenik predsjednika Vijeća, te suci Andrej Abramović, Branko Brkić, Mario Jelušić, Lovorka Kušan i Goran Selanec, članovi Vijeća, odlučujući o ustavnoj tužbi koju je podnio Zvonimir Raić iz Zagreba, kojeg zastupa Nada Milić, odvjetnica u Zagrebu, na sjednici održanoj 30. listopada 2024. jednoglasno je donio

ODLUKU

I. Ustavna tužba se usvaja.

II. Općinski građanski sud u Zagrebu dužan je donijeti odluku u predmetu koji se pred tim sudom vodi pod brojem Ovr-1025/2024 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Zvonimiru Raiću iz Zagreba, Dalmatinska 18, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) od 1.500,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Zvonimir Raić iz Zagreba (u daljnjem tekstu: podnositelj), kojeg zastupa Nada Milić, odvjetnica u Zagrebu, podnio je 11. listopada 2022. ustavnu tužbu smatrajući da mu je zbog dugotrajnosti postupka koji se vodi pred Općinskim građanskim sudom u Zagrebu (u daljnjem tekstu: prvostupanjski sud) pod brojem Ovrv-311/2019 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljen je spis prvostupanjskog suda broj: Ovr-1025/2024 (raniji broj Ovrv-311/2019).

II. PREGLED RADNJI U POSTUPKU

3. Ovršni postupak pod brojem Ovrv-311/2019 pokrenut je pred prvostupanjskim sudom 23. siječnja 2019. prijedlogom podnositelja za ovrhu na novčanim tražbinama ovršenika M. K.

Pravomoćnim rješenjem o ovrsi prvostupanjskog suda poslovni broj: Ovrv-311/19 od 17. rujna 2019., na temelju pravomoćnog i ovršnog rješenja o ovrsi na temelju vjerodostojne isprave vršitelja dužnosti javnog bilježnika D. S. iz Zagreba broj: Ovrv-5/2018 od 26. listopada 2018., a radi naplate novčane tražbine podnositelja kao ovrhovoditelja od 20.625,00 kn sa zateznim kamatama od 14. rujna 2017., 1.732,81 kn sa zateznim kamatama od 26. listopada 2018., 975,00 kn sa zateznim kamatama od 11. siječnja 2019., do isplate, te troškova ovršnog postupka, određena je ovrha pljenidbom i prijenosom umjesto isplate tražbina koje ovršenik ima prema svojem dužniku M. K. po pravomoćnoj i ovršnoj presudi Općinskog suda u Zagrebu broj: P-5067/03 od 1. travnja 2004. te pravomoćnom i ovršnom rješenju Općinskog građanskog suda u Zagrebu broj: P-2597/14 od 22. veljače 2018. od 1.332,00 kn sa zateznim kamatama od 1. travnja 2004. do isplate te od 9.375,00 kn sa zateznim kamatama od 22. veljače 2018. do isplate.

Predmetnim rješenjem ovršenikov dužnik M. K. pozvan je da tako prenesenu tražbinu isplati u roku od osam dana na račun ovrhovoditelja pobliže naveden u predmetnom prijedlogu za ovrhu. Dostava je neuspješno pokušana više puta.

Nakon što je sin ovršenikovog dužnika 15. travnja 2021. preuzeo rješenje o ovrsi (pravomoćno od 23. travnja 2021.), ovršenikov dužnik M. K. nije isplatio podnositelju dugovanu tražbinu te je tijekom postupka, preminuo (6. studenoga 2021.).

Pravomoćnim rješenjem o nasljeđivanju javnog bilježnika mr. sc. J. R. iz Zagreba broj: O-1127/22, UPP/OS-11/22 od 27. travnja 2022. utvrđeno je da se ostavinska imovina pok. M. K. sastoji od novčanih potraživanja u neutvrđenom iznosu prema Z. b. d.d. po računima ostavitelja pobliže specificiranim u izreci tog rješenja te novčanog potraživanja prema Hrvatskom zavodu za mirovinsko osiguranje na ime dospjele, neisplaćene mirovine. Iz rješenja proizlazi da su ostaviteljevi zakonski nasljednici supruga M. B., sin S. K., te kćeri A. K. i S. B. K., a budući da su nasljednici S. K. i S. B. K. svoj zakonski nasljedni dio ustupili sunasljednici M. B., nasljednicima na utvrđenoj ostavinskoj imovini proglašene su M. B. u 3/4 dijela te A. K. u 1/4 dijela.

Podnositelj je 7. rujna 2022., smatrajući da ovršni postupak traje nerazumno dugo, podnio zahtjev za zaštitom prava na suđenje u razumnom roku u predmetu broj Ovrv-311/2019.

Rješenjem predsjednika prvostupanjskog suda broj: Su – Gzp I-139/2022-4 od 5. listopada 2022. zahtjev za zaštitom prava na suđenje u razumnom roku je usvojen te je određen rok od 12 (dvanaest) mjeseci u kojem je sudac zadužen za spis broj: Ovrv-311/2019 bio dužan donijeti odluku.

Rješenjem prvostupanjskog suda broj: Ovrv-311/19-47 od 6. listopada 2022. utvrđen je prekid postupka u odnosu na ovršenikovog dužnika M. K.

Rješenjem prvostupanjskog suda broj: Ovrv-311/19-60 od 15. veljače 2023., koje je potvrđeno rješenjem Županijskog suda u Zagrebu poslovni broj: Gž Ovr-779/2023-2 od 7. travnja 2023., M. B., A. K., S. K. i S. B. K. pozvani su da kao nasljednici iza pok. M. K. preuzmu ovršni postupak te je postupak u ovoj pravnoj stvari nastavljen.

Pravni sljednici ovršenikovog dužnika pok. M. K. istaknuli su prigovor ograničene odgovornosti.

Podnositelj je prijedlogom od 13. rujna 2023. predložio (na temelju pravomoćnog rješenja o ovrsi poslovni broj: Ovrv-311/2019 od 17. rujna 2019. i rješenja o nastavku postupka broj: Ovrv-311/19-60 od 15. veljače 2023.) provesti ovrhu radi solidarne naplate njegove tražbine u ukupnom iznosu kako je naznačena u prvotnom prijedlogu za ovrhu na novčanim tražbinama po računima ovršenikovih dužnika, budući da njihov prednik M. K. nije postupio po obvezi iz pravomoćnog rješenja o ovrsi broj: Ovrv-311/19 od 17. rujna 2019. te isplatio podnositelju predmetnu tražbinu.

Rješenjem prvostupanjskog suda broj: 17 Ovrv-311/19-79 od 18. rujna 2023. odbijen je podnositeljev prijedlog za ovrhu od 13. rujna 2023. u odnosu na pravne sljednike, te je odbijen i prijedlog za promjenu predmeta i sredstva ovrhe u odnosu na ovršenika M. K. od 13. rujna 2023. kao neosnovan.

Podnositelj je 22. rujna 2023. protiv navedenog rješenja izjavio žalbu.

Županijski sud u Puli – Pola broj: Gž Ovr-493/2023-2 od 16. veljače 2024., rješenjem je djelomično odbio podnositeljevu žalbu, a djelomično je uvažio, te ukinuo točku II. rješenja prvostupanjskog suda, i u tom dijelu predmet vratio na ponovno postupanje.

U trenutku odlučivanja o ustavnoj tužbi postupak je u tijeku pred prvostupanjskim sudom pod brojem Ovr-1025/2024.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 82/16., 67/18., 126/19., 130/20., 21/22., 60/22., 16/23., 155/23. i 36/24.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

6. Budući da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

7. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanje podnositelja i mjerodavnih tijela, te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od 23. siječnja 2019. (dan podnošenja prijedloga za ovrhu) do dana donošenja ove odluke (razmatrano razdoblje).

1) Duljina sudskog postupka

8. Ovršni postupak pred prvostupanjski sudom, pod brojem Ovrv-311/2019 podnositelj je pokrenuo 23. siječnja 2019. prijedlogom za ovrhu.

U trenutku odlučivanja o ovoj ustavnoj tužbi postupak nije okončan.

Ustavni sud utvrđuje da postupak u konkretnom slučaju od dana kada je podnositelj podnio prijedlog za ovrhu (23. siječnja 2019.) do donošenja ove odluke (30. listopada 2024.) traje ukupno pet (5) godina, devet (9) mjeseci i sedam (7) dana.

2) Složenost sudskog predmeta

9. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

10. Postupak se u razmatranom razdoblju vodio pred prvostupanjskim i drugostupanjskim sudom. Postupak je pred prvostupanjskim sudom bio u prekidu 4 mjeseca.

4) Ponašanje podnositelja ustavne tužbe

11. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

12. U konkretnom slučaju riječ je o ovršnom postupku koji traje preko pet (5) godina. Imajući u vidu ukupno trajanje postupka, da podnositelj nije pridonio trajanju postupka te posebice činjenicu da postupak nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

13. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik prvostupanjskog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

14. U skladu s člankom 63. stavkom 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

15. Odluka o objavi temelji se na članku 29. Ustavnog zakona (točka V. izreke).

Broj: U-IIIA-5840/2022
 Zagreb, 30. listopada 2024.

USTAVNI SUD REPUBLIKE HRVATSKE

Zamjenik
 predsjednika Vijeća
 Josip Leko, v. r.